CELEX: 32022D0118(01)
Language: ga
Date: 2021-12-20 00:00:00
Title: Cinneadh Uimh. 59/2021 ó Ardrúnaí Chomhairle an Aontais Eorpaigh lena leagtar síos rialacha cur chun feidhme maidir le cur i bhfeidhm Rialachán (AE) 2018/1725 ó Pharlaimint na hEorpa agus ón gComhairle agus maidir le srian ar chearta na n-ábhar sonraí chun críche imscrúduithe riaracháin, imeachtaí araíonachta agus imeachtaí cúirte 2022/C 25/02

18.1.2022   
               
               
                  GA
               
               
                  Iris Oifigiúil an Aontais Eorpaigh
               
               
                  C 25/2
               
            
         CINNEADH Uimh. 59/2021 Ó ARDRÚNAÍ CHOMHAIRLE AN AONTAIS EORPAIGH
         lena leagtar síos rialacha cur chun feidhme maidir le cur i bhfeidhm Rialachán (AE) 2018/1725 ó Pharlaimint na hEorpa agus ón gComhairle agus maidir le srian ar chearta na n-ábhar sonraí chun críche imscrúduithe riaracháin, imeachtaí araíonachta agus imeachtaí cúirte
         (2022/C 25/02)
         TÁ ARDRÚNAÍ CHOMHAIRLE AN AONTAIS EORPAIGH
         Ag féachaint don Chonradh ar Fheidhmiú an Aontais Eorpaigh, agus go háirithe Airteagal 235(4) agus Airteagal 240(2) de,
         Ag féachaint do Rialachán (AE) 2018/1725 ó Pharlaimint na hEorpa agus ón gComhairle an 23 Deireadh Fómhair 2018 maidir le daoine nádúrtha a chosaint i ndáil le sonraí pearsanta a phróiseáil ag institiúidí, comhlachtaí, oifigí agus gníomhaireachtaí an Aontais agus maidir le saorghluaiseacht sonraí den sórt sin, agus lena n-aisghairtear Rialachán (CE) Uimh. 45/2001 agus Cinneadh Uimh. 1247/2002/CE (1), agus go sonrach, Airteagal 25 de,
         Ag féachaint don tuairim ón Maoirseoir Eorpach ar Chosaint Sonraí (MECS) an 19 Iúil 2021, a ndeachthas i gcomhairle leis i gcomhréir le hAirteagal 41(2) de Rialachán (AE) 2018/1725,
         De bharr an mhéid seo a leanas
         
                     (1)
                  
                  
                     Leagtar amach i Rialachán (AE) 2018/1725 na prionsabail agus na rialacha is infheidhme maidir le próiseáil sonraí pearsanta ag institiúidí agus comhlachtaí uile an Aontais chomh maith le cearta na n-ábhar sonraí.
                  
               
                     (2)
                  
                  
                     I gcásanna áirithe, d’fhéadfadh sé go n-éileofaí ar Ardrúnaíocht na Comhairle (an Ardrúnaíocht) réiteach a dhéanamh idir na cearta sin agus cuspóirí imscrúduithe riaracháin, imeachtaí araíonachta agus imeachtaí cúirte. D’fhéadfadh sé go mbeadh gá freisin le cothromaíocht a bhaint amach idir cearta an ábhair sonraí agus cearta agus saoirsí bunúsacha na n-ábhar sonraí eile. Chuige sin, foráiltear, le hAirteagal 25(1) de Rialachán (AE) 2018/1725, gur féidir le gach institiúid nó comhlacht den Aontas srian a chur ar chur i bhfeidhm Airteagail 14 go 21, 35 agus 36 de Rialachán (AE) 2018/1725, chomh maith le hAirteagal 4, a mhéid a chomhfhreagraíonn forálacha an Airteagail sin leis na cearta agus na hoibleagáidí dá bhforáiltear in Airteagail 14 go 21 den Rialachán sin. Mura bhforáiltear do shrianta i ngníomh dlí arna ghlacadh ar bhonn na gConarthaí, is gá rialacha inmheánacha a ghlacadh faoina bhfuil an Ardrúnaíocht i dteideal srian a chur leis na cearta sin.
                  
               
                     (3)
                  
                  
                     Leagtar amach in Airteagal 86 de na Rialacháin Foirne (2) gur féidir leis an Údarás Ceapacháin imscrúduithe agus nósanna imeachta araíonachta a sheoladh i gcásanna inar mhainnigh ar oifigigh nó iaroifigigh a gcuid oibleagáidí faoi na Rialacháin Foirne a chomhlíonadh agus sonraítear in Iarscríbhinn IX a ghabhann leis na Rialacháin Foirne na rialacha, na bearta agus na nósanna imeachta lena gcumhdaítear imscrúduithe riaracháin agus an nós imeachta araíonachta.
                  
               
                     (4)
                  
                  
                     De bhun Airteagal 13 de Chinneadh Uimh. 1/2018 ó Ardrúnaí na Comhairle maidir leis na cúraimí slándála agus leanúnachais gnó atá ar an Ard-Stiúrthóireacht um Shábháilteacht agus Slándáil, tá sé de chumhacht aige imscrúduithe a dhéanamh ar ábhair a bhaineann leis an tslándáil, ar aon chailleadh, nochtadh neamhúdaraithe nó comhréiteach d’fhaisnéis rúnaicmithe an Aontais in áiteanna oibre na Comhairle Eorpaí nó na Comhairle, in Ardrúnaíocht na Comhairle nó trí chórais chumarsáide agus faisnéise arna n-oibriú ag an Ardrúnaíocht, agus faoi chuimsiú a freagrachtaí chun an spiaireacht a chomhrac agus chun cosaint a thabhairt i gcoinne ionsaithe cúléisteachta éighníomhacha agus gníomhacha atá dírithe ar leasanna an Aontais, in áitribh Ardrúnaíocht na Comhairle nó in ionaid oibre na Comhairle Eorpaí nó na Comhairle.
                  
               
                     (5)
                  
                  
                     Foráiltear le hAirteagal 6 de Chinneadh Uimh. 6/2021 ó Ardrúnaí Chomhairle an Aontais Eorpaigh lena nglactar forálacha ginearálta cur chun feidhme maidir le himscrúduithe riaracháin agus imeachtaí araíonachta go gcaithfear leis na sonraí pearsanta ar fad a bhailítear i gcomhréir le forálacha Rialachán (AE) 2018/1725 ó Pharlaimint na hEorpa agus ón gComhairle, agus go ndéileálfar le srianta ar chearta ábhar sonraí i gcomhréir le hAirteagal 25 den Chinneadh sin.
                  
               
                     (6)
                  
                  
                     De bhun Airteagal 13 de Chinneadh Uimh. 1/2018 ó Ardrúnaí na Comhairle maidir leis na cúraimí slándála agus leanúnachais gnó atá ar an Stiúrthóireacht um Shábháilteacht agus Slándáil, maidir le himscrúduithe a dhéanamh ag an Stiúrthóireacht um Shábháilteacht agus Slándáil, urramóidh siad na rialacha inmheánacha mar atá leagtha síos i gCinneadh Uimh. 6/2021 ó Ardrúnaí Chomhairle an Aontais Eorpaigh lena nglactar forálacha ginearálta cur chun feidhme maidir le himscrúduithe riaracháin agus le himeachtaí araíonachta a luaithe is féidir go mbeidh baint ag oifigeach leis.
                  
               
                     (7)
                  
                  
                     De réir Chomhaontú Riaracháin an 15 Feabhra 2017 a tugadh i gcrích idir an Oifig Eorpach Frith-Chalaoise (OLAF) agus Ardrúnaíocht na Comhairle, tá sé de cheangal ar an Ardrúnaíocht freisin fógra a thabhairt maidir le cásanna agus faisnéis a sheoladh chuig OLAF i gcásanna ina bhféadfadh calaois, éilliú nó aon ghníomhaíocht neamhdhleathach eile a bheith ann a dhéanfadh dochar do leasanna an Aontais agus a thiocfaidh ar a haird.
                  
               
                     (8)
                  
                  
                     Agus imscrúduithe riaracháin agus nósanna imeachta araíonachta á ndéanamh acu, bailíonn agus próiseálann na ranna ábhartha cineálacha éagsúla sonraí pearsanta, lena n-áirítear sonraí céannachta, faisnéis teagmhála, róil agus cúraimí gairmiúla, faisnéis faoi iompar agus feidhmíocht phríobháideach agus ghairmiúil, sonraí airgeadais, nó sonraí cumarsáide. Áirithíonn imscrúdaitheoirí go bhfuil na sonraí pearsanta a bhailíonn siad leordhóthanach, ábhartha agus nach bhfuil siad iomarcach i ndáil le cuspóirí an imscrúdaithe. Cuirfear na daoine lena mbaineann an t-imscrúdú ar an eolas go tapa i scríbhinn a luaithe a thionscnófar é. Ba cheart iad a chur ar an eolas freisin faoin gcineál sonraí atá á mbailiú nó a bhaileofar, faoin gcaoi a bpróiseálfar iad agus faoi na cearta atá acu ina leith sin.
                  
               
                     (9)
                  
                  
                     I gcásanna a bhfuil bonn cirt cuí leo, nuair atá baol tromchúiseach ann go ndéanfaidh an duine lena mbaineann a chur ar an eolas go ndéanfaidh sé dochar do bhunú fíoras agus fianaise, d’fhéadfadh sé gur gá an fógra faoi oscailt fiosrúcháin a chur siar. I gcásanna den sórt sin, is gá réiteach a dhéanamh idir cearta na n-ábhar sonraí de bhun Rialachán (AE) 2018/1725 agus an gá don Údarás Ceapacháin a shuíomh ar mhainnigh oifigigh a n-oibleagáidí faoi na Rialacháin Foirne a chomhlíonadh. Níor cheart aon srian ar chearta na n-ábhar sonraí atá faoi imscrúdú a chur i bhfeidhm ach amháin in imthosca teoranta agus ba cheart é a láimhseáil ar bhealach trédhearcach agus comhréireach ó thaobh raon feidhme agus tréimhse de.
                  
               
                     (10)
                  
                  
                     D’fhéadfadh sé gur ghá anaithnideacht finné nó foinse a chosaint. Sa chás sin, féadfar srian a chur ar cheart rochtana ar chéannacht, ar theistiméireachtaí agus ar shonraí pearsanta eile na ndaoine sin laistigh de theorainneacha na gceart cosanta.
                  
               
                     (11)
                  
                  
                     Agus prionsabal na cuntasachta á chur i bhfeidhm, ba cheart do sheirbhís ábhartha na hArdrúnaíochta taifead a choinneáil de chur i bhfeidhm aon srianta.
                  
               
                     (12)
                  
                  
                     Le hAirteagal 25(6) de Rialachán (AE) 2018/1725 ceanglaítear ar an rialaitheoir na hábhair sonraí a chur ar an eolas faoi na príomhchúiseanna ar a bhfuil cur i bhfeidhm an tsriain bunaithe agus faoina gceart gearán a thaisceadh le MECS.
                  
               
                     (13)
                  
                  
                     De bhun Airteagal 25(8) de Rialachán (AE) 2018/1725, tá an Ardrúnaíocht i dteideal soláthar faisnéise a iarchur, a fhágáil ar lár nó a dhiúltú maidir leis na cúiseanna atá le srian a chur ar ábhar sonraí dá gcuirfeadh sé sin éifeacht an tsriain ar ceal ar aon bhealach ar bith. Ba cheart don Ardrúnaíocht measúnú a dhéanamh ar bhonn cás ar chás cibé an gcuirfeadh cumarsáid faoin srian a éifeacht ar ceal.
                  
               
                     (14)
                  
                  
                     Ba cheart deireadh a chur leis na srianta a luaithe nach bhfuil feidhm a thuilleadh ag na coinníollacha a thugann údar dóibh nó i gcás ina gcoinneofaí iad go gcuirfeadh sé sin isteach ar chearta cosanta. Ba cheart measúnú a dhéanamh ar an ngá atá le bearta srianta go rialta.
                  
               
                     (15)
                  
                  
                     Ba cheart dul i gcomhairle leis an Oifigeach Cosanta Sonraí in am trátha agus ba cheart é a chur ar an eolas faoi aon srian a bheadh le cur i bhfeidhm agus ba cheart an deis a bheith aige nó aici tuairim a thabhairt maidir lena mhéid a chomhlíonann siad an Cinneadh seo.
                  
               
                     (16)
                  
                  
                     Bhí an Cinneadh seo ina ábhar comhairliúcháin le Coiste na Foirne,
                  
               TAR ÉIS A CINNEADH MAR A LEANAS:
         
            Airteagal 1
            Raon Feidhme
            
               1.   Leis an gCinneadh seo, leagtar síos rialacha maidir leis na coinníollacha faoina bhféadfaidh Ardrúnaíocht na Comhairle (an Ardrúnaíocht) srian a chur ar chur i bhfeidhm Airteagail 14 go 21, 35 agus 36 de Rialachán (AE) 2018/1725, chomh maith le hAirteagal 4 a mhéid a chomhfhreagraíonn a fhorálacha do na cearta agus na hoibleagáidí dá bhforáiltear in Airteagail 14 go 21 den Rialachán sin, i gcomhréir le hAirteagal 25 de.
            
            
               2.   Chun críocha an Chinnidh seo, measfar gurb í an Ardrúnaíocht an rialaitheoir de réir bhrí Airteagal 3(8) de Rialachán (AE) 2018/1725. Is é an tArdrúnaí a dhéanann ionadaíocht ar an Ardrúnaíocht.
            
         
         
            Airteagal 2
            Srianta
            
               1.   Féadfaidh an Ardrúnaíocht srian a chur le cur i bhfeidhm Airteagail 14 go 21, 35 agus 36 de Rialachán (AE) 2018/1725, chomh maith le hAirteagal 4 a mhéid a fhreagraíonn a fhorálacha do na cearta agus do na hoibleagáidí dá bhforáiltear in Airteagail 14 go 21 den Rialachán sin (AE) 2018/1725:
               
                           (a)
                        
                        
                           de bhun Airteagal 25(1)(a), (b), (c), (d), (f), (g) agus (h) de Rialachán (AE) 2018/1725, nuair a bheidh imscrúduithe slándála agus riaracháin nó imeachtaí araíonachta á ndéanamh faoi Chinneadh Uimh. 1/2018 ó Ardrúnaí na Comhairle maidir le cúraimí slándála agus leanúnachais gnó na Stiúrthóireachta um Shábháilteacht agus Slándáil, agus faoi Airteagal 86 agus Iarscríbhinn IX a ghabhann leis na Rialacháin Foirne a dhéanfar i gcomhréir le Cinneadh Uimh. 6/2021 ó Ardrúnaí na Comhairle, agus forálacha ginearálta cur chun feidhme maidir le himscrúduithe riaracháin agus imeachtaí araíonachta á nglacadh;
                        
                     
                           (b)
                        
                        
                           de bhun Airteagal 25(1)(a), (b), (c), (d), (f), (g) agus (h) de Rialachán (AE) 2018/1725, agus é á áirithiú go bhféadfaidh baill foirne fíorais a thuairisciú faoi rún, i gcás ina gcreideann an tseirbhís ábhartha go bhfuil neamhrialtachtaí tromchúiseacha ann, mar a leagtar amach i gCinneadh Uimh. 3/2016 ó Ardrúnaí na Comhairle lena nglactar rialacha inmheánacha chun neamhrialtachtaí tromchúiseacha a thuairisciú – Nósanna imeachta maidir le cur chun feidhme Airteagal 22a, Airteagal 22b agus Airteagal 22c de na Rialacháin Foirne agus Airteagal 66.8 den Rialachán Airgeadais;
                        
                     
                           (c)
                        
                        
                           de bhun Airteagal 25(1)(b), (d) agus (h) de Rialachán (AE) 2018/1725, agus imscrúduithe á ndéanamh i gcomhthéacs iarrataí ar chúnamh a gheofar faoi Airteagal 24 de na Rialacháin Foirne;
                        
                     
                           (d)
                        
                        
                           de bhun Airteagal 25(1)(h) de Rialachán (AE) 2018/1725, agus é á áirithiú go mbeidh baill foirne in ann tuairisciú do chomhairleoirí rúnda i gcomhthéacs an nós imeachta ciaptha, mar a shainmhínítear i gCinneadh Uimh. 23/2021 ó Ardrúnaí Chomhairle an Aontais Eorpaigh maidir le ciapadh síceolaíoch agus gnéasach ag an obair laistigh d’Ardrúnaíocht na Comhairle;
                        
                     
                           (e)
                        
                        
                           de bhun Airteagal 25(1)(a), (b), (c), (d), (f), (g) agus (h) de Rialachán (AE) 2018/1725, agus cúnamh á sholáthar d’institiúidí, comhlachtaí, oifigí agus gníomhaireachtaí eile den Aontas nó á fháil uathu, nó nuair atáthar ag comhoibriú leo de bhun comhaontuithe leibhéal seirbhíse, meabhráin tuisceana agus comhaontuithe comhair ábhartha;
                        
                     
                           (f)
                        
                        
                           de bhun Airteagal 25(1)(a), (b), (c), (d), (f), (g) agus (h) de Rialachán (AE) 2018/1725, nuair atá cúnamh agus comhar á soláthar d’údaráis phoiblí Bhallstáit an Aontais nó a bhfáil uathu, arna iarraidh sin dóibh nó ar a tionscnamh féin;
                        
                     
                           (g)
                        
                        
                           de bhun Airteagal 25(1)(a), (b), (c), (d), (f), (g) agus (h) de Rialachán (AE) 2018/1725, nuair atá cúnamh á sholáthar d’údaráis náisiúnta tríú tíortha agus d’eagraíochtaí idirnáisiúnta nó á fháil uathu nó nuair atáthar ag comhoibriú leis na húdaráis nó leis na heagraíochtaí sin, arna iarraidh sin dóibh nó ar a tionscnamh féin;
                        
                     
                           (h)
                        
                        
                           de bhun Airteagal 25(1)(e) agus (h) de Rialachán (AE) 2018/1725, nuair atá sonraí pearsanta á bpróiseáil i gcomhthéacs imeachtaí breithiúnacha.
                        
                     
         
         
            Airteagal 3
            Cur i bhfeidhm srianta
            
               1.   Beidh aon srian ar na cearta nó ar na hoibleagáidí dá dtagraítear in Airteagal 2 riachtanach agus comhréireach, agus na rioscaí do chearta agus do shaoirsí na n-ábhar sonraí á gcur san áireamh.
            
            
               2.   Sula gcuirfear ceann de na srianta a liostaítear in Airteagal 2 i bhfeidhm, déanfaidh seirbhís ábhartha na hArdrúnaíochta tástáil ar riachtanas agus ar chomhréireacht ar bhonn cás ar chás. Beidh srianta teoranta dá bhfuil fíor-riachtanach chun a gcuspóir a bhaint amach.
            
            
               3.   Déanfaidh seirbhís ábhartha na hArdrúnaíochta na cúiseanna atá le haon srian a chuirfear i bhfeidhm de bhun an Chinnidh seo, lena n-áirítear an tástáil dá bhforáiltear i mír 2 agus na forais dá bhforáiltear faoi Airteagal 25(1) de Rialachán (AE) 2018/1725. Beidh an taifead agus, i gcás inarb infheidhme, na doiciméid ina bhfuil na heilimintí bunúsacha fíorasacha agus dlíthiúla mar chuid de chlár a choimeádfaidh seirbhís ábhartha na hArdrúnaíochta. Déanfar iad a chur ar fáil do MECS arna iarraidh sin.
            
            
               4.   Sula gcuirfear i bhfeidhm srianta i ndáil le sonraí pearsanta a fhaightear ó institiúidí, comhlachtaí, gníomhaireachtaí agus oifigí eile den Aontas, ó údaráis inniúla na mBallstát nó tríú tíortha, nó ó eagraíochtaí idirnáisiúnta faoi Airteagal 2(1)(e), (f) agus (g), rachaidh an Ardrúnaíocht i gcomhairle leis na heagraíochtaí sin i dtaobh na bhforas a d’fhéadfadh a bheith ann chun srianta a fhorchur agus i dtaobh riachtanas agus comhréireacht na srianta lena mbaineann, mura rud é go gcuirfeadh sé sin cuspóir ghníomhaíochtaí na hArdrúnaíochta i mbaol.
            
         
         
            Airteagal 4
            Ré na srianta agus athbhreithniú orthu
            
               1.   Leanfaidh na srianta dá dtagraítear in Airteagal 2 d’fheidhm a bheith acu fad a bheidh na cúiseanna a thug údar leo fós infheidhme.
            
            
               2.   Déanfaidh seirbhís ábhartha na hArdrúnaíochta athbhreithniú, go tréimhsiúil, ar chur i bhfeidhm na srianta dá dtagraítear in Airteagal 2, gach 6 mhí ar a laghad.
            
            
               3.   Cuirfear srianta i leataobh a luaithe is nach mbeidh feidhm a thuilleadh leis na cúinsí a thugann údar leo.
            
            
               4.   Mura mbeidh feidhm a thuilleadh ag na cúiseanna le srian dá dtagraítear in Airteagal 2, cuirfidh an Ardrúnaíocht an srian i leataobh agus tabharfaidh sí na cúiseanna atá leis an srian sin don ábhar sonraí. Ag an am céanna, cuirfidh an Ardrúnaíocht an t-ábhar sonraí ar an eolas maidir leis an bhféidearthacht gearán a thaisceadh le MECS.
            
         
         
            Airteagal 5
            Rannpháirtíocht an Oifigigh Cosanta Sonraí
            
               1.   I gcás ina gcinneann seirbhís ábhartha na hArdrúnaíochta gur cheart cearta ábhar sonraí a shrianadh de bhun an Chinnidh seo, cuirfidh siad OCS ar an eolas. Tabharfaidh sí rochtain do OCS freisin ar an taifead agus ar aon doiciméid ina bhfuil eilimintí fíorasacha agus dlíthiúla. Déanfaidh seirbhís ábhartha na hArdrúnaíochta rannpháirtíocht OCS i gcur i bhfeidhm srianta a dhoiciméadú go mion.
            
            
               2.   Féadfaidh OCS a iarraidh ar sheirbhís ábhartha na hArdrúnaíochta athbhreithniú a dhéanamh ar chur i bhfeidhm na srianta. Cuirfidh an tseirbhís lena mbaineann OCS ar an eolas i scríbhinn faoi thoradh an athbhreithnithe a iarradh.
            
         
         
            Airteagal 6
            Faisnéis a sholáthar do na hábhair sonraí
            
               1.   Cuirfidh an Ardrúnaíocht mír leis na fógraí um chosaint sonraí a fhoilseofar i gclár de na hoibríochtaí próiseála a sholáthróidh faisnéis ghinearálta do na hábhair sonraí maidir leis an bhféidearthacht go ndéanfaí cearta na n-ábhar sonraí a shrianadh de bhun Airteagal 2(1). Cumhdóidh an fhaisnéis cad iad na cearta a fhéadfar a shrianadh, na forais ar a bhféadfar srianta a chur i bhfeidhm agus an tréimhse fhéideartha.
            
            
               2.   Cuirfidh na seirbhísí ábhartha ar leith ábhair sonraí ar an eolas, i bhformáid iomchuí, faoi shrianta leanúnacha ar a gcearta nó faoi shrianta ar a gcearta amach anseo. Cuirfidh siad an t-ábhar sonraí ar an eolas faoi na príomhchúiseanna ar a bhfuil cur i bhfeidhm an tsriain bunaithe, faoina cheart dul i gcomhairle le OCS agus faoina cheart gearán a thaisceadh le MECS.
            
            
               3.   Féadfaidh na seirbhísí ábhartha soláthar na faisnéise do na hábhair sonraí dá dtagraítear i mír 2 den Airteagal seo a chur siar, a fhágáil ar lár nó a dhiúltú, fad a chuirfeadh sí éifeacht an tsriain ar neamhní. Is ar bhonn cás ar chás a dhéanfar an measúnú an mbeadh údar leis sin. A luaithe nach gcuirfeadh sí éifeacht an tsriain ar neamhní, a thuilleadh, ba cheart an fhaisnéis a chur ar fáil don duine is ábhar do na sonraí.
            
            
               4.   I gcás ina gcuirfidh seirbhís ábhartha na hArdrúnaíochta srian, go hiomlán nó go páirteach, le soláthar na faisnéise do na hábhair sonraí dá dtagraítear i mír 2 den Airteagal seo, déanfaidh an Ardrúnaíocht na cúiseanna atá leis an srian a thaifeadadh agus a chlárú i gcomhréir le hAirteagal 3.
            
         
         
            Airteagal 7
            Sárú i ndáil le sonraí pearsanta a chur in iúl don ábhar sonraí
            
               1.   I gcás ina bhfuil an Ardrúnaíocht faoi oibleagáid sárú sonraí a chur in iúl faoi Airteagal 35(1) de Rialachán (AE) 2018/1725, féadfaidh sí, in imthosca eisceachtúla, srian a chur leis an gcumarsáid sin go hiomlán nó go páirteach. Déanfaidh sí an cinneadh sin a dhoiciméadú mar a fhoráiltear faoi Airteagal 3(3) den chinneadh seo
            
            
               2.   I gcás nach mbeidh feidhm a thuilleadh ag na cúiseanna leis an srian, cuirfidh an Ardrúnaíocht an sárú ar shonraí pearsanta in iúl don ábhar sonraí lena mbaineann agus cuirfidh sí in iúl dó nó di na príomhchúiseanna atá leis an srian sin agus faoina cheart nó faoina ceart gearán a thaisceadh le MECS.
            
         
         
            Airteagal 8
            Rúndacht na cumarsáide leictreonaí
            
               1.   In imthosca eisceachtúla, féadfaidh an Ardrúnaíocht srian a chur ar an gceart chun rúndacht na cumarsáide leictreonaí faoi Airteagal 36 de Rialachán (AE) 2018/1725.
            
            
               2.   I gcás ina gcuireann an Ardrúnaíocht srian leis an gceart chun rúndacht na cumarsáide leictreonaí, cuirfidh sí an t-ábhar sonraí lena mbaineann ar an eolas, ina fhreagra ar aon iarraidh ón ábhar sonraí, faoi na príomhchúiseanna a bhfuil cur i bhfeidhm an tsriain bunaithe agus faoina cheart nó faoina ceart gearán a thaisceadh le MECS.
            
            
               3.   Féadfaidh an Ardrúnaíocht soláthar na faisnéise a bhaineann leis na cúiseanna ata leis an srian a chur siar, a fhágáil ar lár nó a dhiúltú, fad a bhainfeadh sé an bonn d’éifeacht an tsriain. Is ar bhonn cás ar chás a dhéanfar an measúnú an mbeadh údar leis sin.
            
         
         
            Airteagal 9
            Na rioscaí do chearta agus saoirsí na n-ábhar sonraí
            
               1.   Urramóidh aon srian bunús na gceart agus na saoirsí bunúsacha agus ba cheart é a bheith riachtanach agus comhréireach i sochaí dhaonlathach.
            
            
               2.   Aon uair a dhéanann seirbhís imscrúdaitheach a gcuirtear de chúram uirthi imscrúdú a dhéanamh riachtanas agus comhréireacht srianta a mheas, breithneoidh sí na rioscaí a d’fhéadfadh a bheith ann do chearta agus do shaoirsí an ábhair sonraí.
            
            
               3.   Ní fhéadfaidh sé a bheith d’éifeacht le haon srian cosc a chur ar dhaoine a mbainfidh imscrúdú leo a gcearta cosanta a fheidhmiú, go háirithe a gceart chun éisteacht a fháil. I gcásanna ina gcuirtear moill ar an bhfógra don té lena mbaineann maidir le hoscailt imscrúdaithe, ní fhéadfar teacht ar aon tátal gan an deis a bheith faighte aige éisteacht a fháil. I gcásanna ina gcuireadh fianaise agus teistiméireachtaí faoi ainm bréige ag céim an imscrúdaithe, ní mór an bréagainmniú a chur i leataobh nó aon srian eile a chur i leataobh i gcás imeachtaí araíonachta.
            
         
         
            Airteagal 10
            Teacht i bhfeidhm
            Tiocfaidh an Cinneadh seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.
            
         
         
            Arna dhéanamh sa Bhruiséil, 20 Nollaig 2021.
            
               
                  An tArdrúnaí
               
               Jeppe TRANHOLM-MIKKELSEN
            
         
         
            (1)  IO L 295, 21.11.2018, lch. 39
         
         
            (2)  Rialachán (CEE, Euratom, CEGC) Uimh. 259/68 an 29 Feabhra 1968 ón gComhairle ag leagan síos Rialacháin Foirne Oifigigh na gComhphobal Eorpach agus Coinníollacha Fostaíochta Sheirbhísigh eile na gComhphobal Eorpach agus ag tionscnamh beart speisialta is infheidhme ar bhonn sealadach maidir le hoifigigh an Choimisiúin (IO L 56, 4.3.1968, lch. 1).